YleX:n haastattelema John LeFevre kirjoittaa uudessa kirjassaan rahoitusalan pahiksista. Entinen huippupankkiiri tietää muun muassa, mistä talouskriisi johtuu.

Mielenosoitukset eivät ole harvinaisia Wall Streetillä. // Kuva: EPA/Justin Lane

John LeFevre on mies, joka on ostanut kännissä upouuden Maseratin, katsellut pomonsa harrastavan seksiä prostituoitujen kanssa sekä vetänyt huumeita keskellä työpäivää.

Yhdysvaltalainen LeFevre on entinen pankkiiri, joka on kirjoittanut tämän hetken puhuitumman kirjan. Miehen tänään 14. heinäkuuta julkaistava esikoisteos Straight to Hell liikkuu samojen aihepiirien ympärillä kuin elokuvaWolf of Wall Street.

Rahalla mässäilyä, epäkorrekteja vitsejä ja muita yleisesti moraalittomiksi miellettyjä asioita ei kirjan sivuilta puutu. LeFevre kuvaa avoimesti muun muassa huumeiden käyttöään sekä villejä bileitä. Hän kertoo myös, miten naispankkiireilta evättiin usein kutsu juhliin juuri ennen niiden alkamista, jotta paikalle voitaisiin tuoda prostituoituja.

- Kirja on erittäin tarkka kuvaus investointipankkialasta. Alasta on liikkeellä paljon tarinoita, joissa kerrotaan pankkiirien inhottavasta käytöksestä ja elämäntavoista. Puhun kirjassani näkökulmasta, josta alaa ei ole ennen kuvailtu: olen osa sisäpiiriä, sillä olen työskennellyt jokaisen Wall Streetillä sijaitsevan pankin kanssa, LeFevre kertoo YleX:lle.

"Ihmisten tulisikin suuttua pankkiireille." ― John LeFevre

Paljastuskirja on kerännyt jo ennen ilmestymistään paljon julkisuutta. Siitä ovat uutisoineet monet kansainväliset mediat, esimerkiksi Daily Mail.

LeFevre odottaa kirjansa aiheuttavan monenlaisia reaktioita, myös suuttumusta ja vihaa.

- Ihmisten tulisikin suuttua pankkiireille. Vaikka talouskriisistä ja rahamarkkinoista puhutaan paljon, ihmiset eivät silti tiedä, mitä pankkiirit oikeasti tekevät. Nyt he saavat tietää, millaista elämää pankkiirit viettävät. Odotan hyvin monenlaisia reaktioita, LeFevre sanoo.

Anonyymin Twitter-tilin pitäjästä kohukirjailijaksi

John LeFevre tuli tunnetuksi, kun paljastui, että mies pyörittää suosittua vuonna 2011 perustettua @GSelevator-Twitter-tiliä.

Tällä hetkellä yli 700 000 seuraajan tili väittää välittävänsä Wall Streetillä sijaitsevan Goldman Sachs –pankin hississä kuultuja sitaatteja. Lausahdukset ovat olleet milloin ylimielisiä, milloin loukkaavia.

Skip Twitter post

#1: Most people get paid not to think... and for good reason. — GSElevator (@GSElevator) January 18, 2015

Skip Twitter post

“Free time can be fucking expensive." — GSElevator (@GSElevator) August 30, 2014

LeFevre teki sopimuksen kirjansa julkaisusta vuoden 2014 tammikuussa. Silloin kirjailijan henkilöllisyys oli vielä hämärän peitossa, ja tulevasta kirjasta kohistiin ”Goldman Sachsin painajaisena”.

Ei ihme, sillä LeFevren tili satirisoi pankkialaa henkilöityen juuri tunnettuun brändiin, Goldman Sachsiin. Valtava liikepankki on ollut ennenkin arvostelun kohteena. Esimerkiksi vuonna 2012 pankki joutui kohun keskelle, kun firman työntekijä kirjoitti julkisen erokirjeen The New York Timesissa. Hän nimitti firman työskentelyilmapiiriä myrkylliseksi ja tuhoavaksi.

Kirjailija LeFevren mukaan pankkiirit ottavat itsensä tosissaan, ajattelevat olevansa fiksumpia kuin ovatkaan sekä tekevänsä monimutkaisempaa työtä kuin tekevätkään.

- Keräsin tarinoita pankkiiriurani aikana. En silloin ajatellut kirjoittavani niistä kirjaa, mutta kokemukseni olivat niin törkeitä ja jopa moraalittomia, etten tahtonut unohtaa niistä mitään. Twitterissä tarinani keräsivät niin suurta suosiota, että tajusin, miten kiinnostuneita ihmiset ovat kuulemaan yksityiskohtia rahoitusmaailmasta, LeFevre kertoo.

John LeFevre

Henkilöllisyyden paljastuminen ei pilannut suosiota

Tämän vuoden maaliskuussa The New York Times sai selville, että GSelevator-parodiatilin taustalla häärii LeFevre. Lehti paljasti myös, ettei mies koskaan ole työskennellyt Goldman Sachsin alaisuudessa.

Kun LeFevren työtausta selvisi, kirjailija menetti sopimuksensa kustannusyhtiönsä kanssa. Ei kuitenkaan ehtinyt kulua kuin vajaat kaksi viikkoa, kun Straight to Hell -kirjalle oli jo löytynyt uusi kustantaja, joka tarjosi vanhan kustannusyhtiön tavoin LeFevrelle kuusinumeroisen summan vastineena kirjan julkaisemisesta.

Suosio ei siis romahtanut, vaikka selvisi, etteivät twiittien sitaatit oikeasti olleet peräisin Goldman Sachsin hissistä.

Skip Twitter post

#1: Some chick asked me what I would do with 10 million bucks. I told her I'd wonder where the rest of my money went. — GSElevator (@GSElevator) November 12, 2013

Straight to Hell on kuitenkin LeFevren sanojen mukaan täysin totta, vaikka yritysten ja ihmisten nimiä onkin kirjassa muutettu. Vaikka LeFevre uskoo, että hänen kirjansa muuttaa ainakin tavallisten ihmisten käsityksiä rahoitusmaailmasta, todellinen muutos finanssialalla tuntuu kaukaiselta.

- Ottaen huomioon kaiken sen, mitä olen nähnyt ja kokenut, olen nihilistinen. Wall Street keksii aina jonkin keinon selvitä.

"Maailma on pilalla"

LeFevre on työskennellyt lukuisten eri investointipankkien kanssa. Yhdysvaltalaisen Citibankin palveluksessa hän toimi muun muassa Hong Kongissa. Kokeneen LeFevren mielestä rahoitusalassa olisi paljon muutettavaa.

- Maailma on pilalla. Esimerkiksi setelielvytys on auttanut biljonäärejä ja pankkiireita paljon enemmän kuin tavallisia ihmisiä.

Setelielvytyksellä tarkoitetaan tilannetta, jossa keskuspankki lisää setelikantaa, eli toisin sanoen kasvattaa rahan määrää taloudessa.

Entisellä pankkiirilla on oma käsityksenä siitä, kuka vallitsevasta talouskriisistä on vastuussa.

"Työskentelin kerran välittäjän kanssa, joka uhkapelasi miljoonia dollareita pankkini rahoja." ― John LeFevre

- Työskentelin kerran välittäjän kanssa, joka uhkapelasi miljoonia dollareita pankkini rahoja. Joka kerta, kun hän teki jotain hullua, hän vain vitsaili, ettei raha ole hänen omaansa. Nämä ihmiset aiheuttivat talouskriisin. Vaikka ympäristö on sittemmin muuttunut vähän parempaan suuntaan, nämä ihmiset ovat silti johdossa, LeFevre sanoo.

Talouskriisin puhjettua LeFevre jätti pankkiirin uran taakseen. Nykyään hän asuu vaimonsa ja kahden lapsensa kanssa Texasissa ja viettää hiljaiseloa.

- Lopetin työni rahoitusalalla, kun huonoja päiviä oli useampia kuin hyviä. Elämä on liian lyhyt siihen, ettei voisi olla onnellinen joka päivä, LeFevre kertoo.

Lue myös:

Ehkä ei torille: #Finland trendasi Twitterissä, koska kreikkalaiset piikittelevät

Miksi kehitysavusta leikataan, kehitysministeri Toivakka?

Maailmanpankin pääjohtaja YleX:n haastattelussa: Köyhimmät hyötyneet talouskasvusta